שם משמואל, וירא ח'

וַיִּגַּשׁ אַבְרָהָם וַיֹּאמַר וְגוֹ' בְּעִנְיַן תְּפִלַּת אַבְרָהָם עַל הַסְּדוֹמִים, יֵשׁ לְהָבִין הֲלֹא הַסְּדוֹמִים לֹא הָיוּ רָעִים לְעַצְמָם לְבָד אֶלָּא מַזִּיקִים מַמָּשׁ לְכָל הָעוֹלָם, וְאִם כֵּן הַצָּלַת סְדוֹמִיִּים הוּא נֶזֶק כָּל הָעוֹלָם, וְאִם כֵּן הֲיִתָּכֵן שֶׁיְּבַקֵּשׁ אַבְרָהָם רַחֲמִים עַל הַסְּדוֹמִים בִּמְקוֹם הֶזֵּק כָּל הָעוֹלָם, וְהָרַחְמָנוּת עַל סְדוֹמִיִּים הוּא אַכְזָרִיּוּת עַל כָּל הָעוֹלָם וּכְמוֹ שֶׁכָּתַב הָרַמְבַּ"ן דְּבָרִים י"ט י"ג כִּי בִּעוּר הַדָּם הַנָּקִי מִצְוָה וְטוֹבָה גְדוֹלָה לְךָ לְהַצִּיל מִמָּוֶת נַפְשְׁךָ כִּי הָרַחְמָנוּת עַל הָרוֹצְחִים הוּא שְׁפִיכוּת דָּמִים מִידֵי הָרוֹצְחִים וּמִידֵי אֲחֵרִים הַמִּתְפָּרְצִים עַד כַּאן לְשׁוֹנוֹ, וְנִרְאֶה שֶׁאַבְרָהָם חָשַׁב לְקָרְבָם בְּזֶה לְמַעַן יָשׁוּבוּ מִדַּרְכָּם הָרָעָה, כִּי בְּהִתְעוֹרְרוֹ עֲלֵיהֶם רַחֲמִים מִן הַשָּׁמַיִם כַּמַּיִם פָּנִים אֵל פָּנִים וְגוֹ' יִתְעוֹרֵר גַּם בְּקִרְבָּם רֶגֶשׁ רַחֲמִים עַל הָעֲשׁוּקִים וְלָשׁוּב מִדַּרְכָּם הָרָעָה וְזֶה מִדָּתוֹ שֶׁל אַבְרָהָם מֵעוֹלָם לְקָרֵב רְחוֹקִים בְּזֶה הַדֶּרֶךְ, שֶׁבְּמַה שֶּׁהִשְׁפִּיעַ עֲלֵיהֶם חֲסָדִים עַל יְדֵי זֶה עַצְמוֹ יִהְיוּ נִמְשָׁכִים מֵאֲלֵיהֶם אַחַר מָקוֹר הַמַּשְׁפִּיעַ לָהֶם טוֹבוֹת [וְעַיֵּן מַה שֶּׁכָּתוּב בְּסֵפֶר זִכְרוֹן זֹאת פָּרָשַׁת וַיִּקְרָא] וְזֶהוּ שֶׁנִּשְׁתַּבֵּחַ אַבְרָהָם בְּמִדַּת חֶסֶד שֶׁבְּכָל מִדָּתוֹ הָיָה כַּוָּנָתוֹ צֹרֶךְ גָּבוֹהַּ לְקָרֵב עַל יְדֵי זֶה רְחוֹקִים:

וּלְפִי הָאָמוּר יִתְבָּאֵר הַכָּתוּב הִנֵּה נָא הוֹאַלְתִּי לְדַבֵּר אֶל ה' וְאָנֹכִי עָפָר וָאֵפֶר, שֶׁלִּכְאוֹרָה בִּלְתִּי מוּבָן מָה עִנְיַן אָנֹכִי עָפָר וָאֵפֶר לְכַאן, כִּי לְעֻמַּת רוֹמְמוּת הַשֵּׁם יִתְבָּרֵךְ אֵין נִכָּר שִׁפְלוּת עָפָר וָאֵפֶר יוֹתֵר מִמַּלְאָךְ, הָא לְמָה זֶה דוֹמֶה שֶׁבְּעֶרֶךְ עָשִׁיר גָּדוֹל שֶׁרְכוּשׁוֹ עוֹלֶה אֶלֶף אַלְפֵי אֲלָפִים זָהָב, אֵין הֶפְרֵשׁ בֵּין אִישׁ שֶׁכָּל רְכוּשׁוֹ עוֹלֶה דִּינָר אֶחָד לְאִישׁ שֶׁרְכוּשׁוֹ עוֹלֶה מֵאָה דִינָר, בַּאֲשֶׁר רְכוּשׁ שְׁנֵיהֶם מֵאֶפֶס וָתֹהוּ נֶחְשְׁבוּ לוֹ, כֵּן לְרַגְלֵי רוֹמְמוּת הַשֵּׁם יִתְבָּרֵךְ אֵין רוֹמְמוּת הַמַּלְאָךְ תּוֹפֵס מָקוֹם נֶגֶד שִׁפְלוּת עָפָר וָאֵפֶר כִּי שְׁנֵיהֶם אֵין לָהֶם מְצִיאוּת שֶׁל כְּלוּם נֶגֶד הַשֵּׁם יִתְבָּרֵךְ, וּכְנִרְאֶה שֶׁגַּם לְרַשִׁ"י הָיָה קָשֶׁה זֶה, עַל כֵּן יָצָא לְפָרֵשׁ פֵּרוּשׁ אַחֵר וּכְבָר הָיִיתִי רָאוּי לִהְיוֹת עָפָר עַל יְדֵי הַמְּלָכִים וָאֵפֶר עַל יְדֵי נִמְרוֹד לוּלֵא רַחֲמֶיךָ אֲשֶׁר עָמְדָה לִי עַד כַּאן לְשׁוֹנוֹ, וְהַיְנוּ שֶׁבָּא בִּטְעָנָה שֶׁכָּךְ מִדּוֹתֶיךָ מֵעוֹלָם לְרַחֵם, וּמִכָּל מָקוֹם עֲדַיִן אֵינוֹ מוּבָן דִּכְתִיב וְרִחַמְתִּי אֶת אֲשֶׁר אֲרַחֵם לְמִי שֶׁרָאוּי לְרַחֵם, וְאִם הוּא הָיָה רָאוּי לְרַחֵם עָלָיו, יַחְשׁוֹב אֶת הָרְשָׁעִים וְהַמְתֹעָבִים אֵלּוּ נַמִי רָאוּי לְרַחֵם, אֶתְמְהָה, וְכִי לֹא הִרְגִּישׁ שֶׁהוּא נְבִיא ה' וְהֵם רָעִים וְחַטָּאִים לַד' מְאֹד:

אַךְ לְפִי דַרְכֵּנוּ יִתְפָּרֵשׁ דְּתָלָה כָּל מַעֲלָתוֹ מֵחֲמַת שֶׁהִקְדִּים ה' לַעֲשׂוֹת עִמּוֹ חֶסֶד וְקֵרְבָהוּ בִּימִין צִדְקוֹ, וּלְעֻמַּת הַחֲסָדִים שֶׁעָשָׂה עִמּוֹ הִתְעוֹרֵר גַּם הוּא בְּעַצְמוֹ וּבִשְׁבִיל זֶה זָכָה לְמַה שֶּׁזָּכָה, וְזֶהוּ וְאָנֹכִי עָפָר וָאֵפֶר, שֶׁמִּצַּד עַצְמִי אֵין בִּי שׁוּם מַעֲלָה אֶלָּא מִצַּד חַסְדֵי ה' נִתְקַיֵּם בִּי כַּמַּיִם פָּנִים אֶל פָּנִים וְגוֹ' וְאִם תַּעֲשֶׂה כָּכָה גַּם לַסְּדוֹמִיִּים, גַּם הֵם לְעֻמָּתְךָ יִתְעוֹרְרוּ לְהֵטִיב דַּרְכָּם כָּמוֹנִי: